**Informatīvais ziņojums**

**“Par atļauju Izglītības un zinātnes ministrijai uzņemties papildu valsts budžeta ilgtermiņa saistības Izglītības un zinātnes ministrijas valsts budžeta programmas 70.00.00 "Citu Eiropas Savienības politiku instrumentu projektu un pasākumu īstenošana" apakšprogrammas 70.06.00 “Dalība Eiropas Savienības pētniecības un tehnoloģiju attīstības programmās” Eiropas Savienības politiku instrumentam “Atbalsts Eiropas Savienības pētniecības un tehnoloģiju attīstības projektu īstenošanai””**

Pamatojoties uz Ministru kabineta 2009.gada 7.aprīļa noteikumu Nr.300
“Ministru kabineta kārtības rullis” 58.punktu, Izglītības uz zinātnes ministrija (turpmāk – ministrija) ir sagatavojusi informatīvo ziņojumu par atļauju ministrijai uzņemties papildu valsts budžeta ilgtermiņa saistības ministrijas valsts budžeta programmas 70.00.00 "Citu Eiropas Savienības politiku instrumentu projektu un pasākumu īstenošana" apakšprogrammas 70.06.00 “Dalība Eiropas Savienības pētniecības un tehnoloģiju attīstības programmās” Eiropas Savienības politiku instrumentam “Atbalsts Eiropas Savienības pētniecības un tehnoloģiju attīstības projektu īstenošanai”, lai īstenotu projektus un pasākumus, kas guvuši atbalstu Eiropas Komisijas (turpmāk – EK) tieši administrētajās pētniecības, tehnoloģiju attīstības, inovācijas un demonstrācijas programmās un konkursos, un lai Ministru kabinets pieņemtu lēmumu atļaut ministrijai uzņemties papildu saistības un atbalstīt EK administrēto pētniecības, tehnoloģiju attīstības, inovācijas un demonstrācijas programmu un pasākumu ietvaros apstiprinātus pētniecības un inovācijas projektus (turpmāk – informatīvais ziņojums).

Informatīvā ziņojuma mērķis ir sniegt informāciju un pamatot nepieciešamību 2020., 2021., 2022.gadā un turpmākajos gados uzņemties papildu valsts budžeta ilgtermiņa saistības ministrijas valsts budžeta programmas 70.00.00 "Citu Eiropas Savienības politiku instrumentu projektu un pasākumu īstenošana" apakšprogrammas 70.06.00 “Dalība Eiropas Savienības pētniecības un tehnoloģiju attīstības programmās” (turpmāk – apakšprogramma 70.06.00) Eiropas Savienības politiku instrumentam “Atbalsts Eiropas Savienības pētniecības un tehnoloģiju attīstības projektu īstenošanai”, lai nodrošinātu Latvijas zinātnisko institūciju reģistrā iekļauto zinātnisko institūciju, kā arī uzņēmumu (turpmāk – Latvijas dalībnieki) dalību Eiropas Savienības (turpmāk – ES) pētniecības programmu ietvaros atbalstītajos projektos, piešķirot līdzfinansējumu šo projektu īstenošanai Latvijā.

Informatīvais ziņojums ir nepieciešams, lai nodrošinātu Ministru kabineta 2019.gada 7.maija rīkojuma Nr.210 “Par Valdības rīcības plānu Deklarācijas par Artura Krišjāņa Kariņa vadītā Ministru kabineta iecerēto darbību īstenošanai” (turpmāk – MK rīkojums Nr.210) uzdevumu izpildi:

“57. Turpināsim pilnveidot zinātnes finansējuma sistēmu, nodrošinot kvalitāti un starptautisko konkurētspēju.”

“60. Paaugstināt augstskolu un zinātnisko institūciju darbības kvalitāti un starptautisko konkurētspēju, kā arī programmu *Apvārsnis 2020* un *Apvārsnis Eiropa* finansējuma piesaisti.”

“245. Ieviesīsim datu atvērtības principu – atvērts ir viss, izņēmumi ir jāpamato. Datu atvērtība atļaus privātajam sektoram, konkurējot savstarpēji un ar valsti, veidot ērtākus publiskos pakalpojumus.”

Informatīvais ziņojums sagatavots, ievērojot Likuma par budžetu un finanšu vadību 24.panta trešo daļu, kas nosaka, ka budžeta iestādes var uzņemties papildu valsts budžeta ilgtermiņa saistības vienīgi Eiropas Savienības politikas instrumentu un pārējās ārvalstu finanšu palīdzības līdzfinansētos projektos un pasākumos, ja pieņemts attiecīgs Ministru kabineta lēmums.

**Pašreizējās situācijas raksturojums**

Apakšprogrammas 70.06.00 ietvaros valsts budžeta finansējums tiek nodrošināts kā vispārējā kārtībā sadalāmā dotācija no vispārējiem ieņēmumiem (turpmāk – atbalsts) Latvijas dalībniekiem dalībai projektos un projektu īstenošanai Latvijā ar nosacījumu, ka projekti ir noteiktā kārtībā kvalificējušies, ko apstiprina ES pētniecības programmu lēmējinstitūciju lēmumi*,* uz kuru pamata EK piešķir attiecīgu līdzfinansējuma daļu Latvijas dalībniekam projekta īstenošanai Eiropas Savienības pētniecības programmu ietvaros. Atbalstu projektu īstenošanai piešķir valsts līdzfinansējuma vai valsts atbalsta veidā saskaņā ar Ministru kabineta 2015.gada 26.maija noteikumos Nr.259 “Atbalsta piešķiršanas kārtība dalībai starptautiskās sadarbības programmās pētniecības un tehnoloģiju jomā” (turpmāk – MK noteikumi Nr.259) noteikto kārtību. ES pētniecības programmu lēmējinstitūciju darbību regulē Eiropas Parlamenta un Padomes lēmumi un regulas, kuras ir noteiktas MK noteikumu Nr.259 2.punktā.

 ES Pētniecības un inovācijas pamatprogramma “Apvārsnis 2020” (turpmāk – programma *Apvārsnis 2020*) ir nozīmīgs "Eiropa 2020" stratēģijas pamatiniciatīvas "Inovācijas savienība" ieviešanas instruments, kas vērsts uz ES konkurētspējas stiprināšanu pasaules mērogā. Programma *Apvārsnis 2020* apvieno sevī dažādus ES pētniecības un inovācijas finansējuma instrumentus (speciālās programmas, tehnoloģiju ierosmes, kopuzņēmumu un ERA-NET aktivitātes, dalībvalstu kopējās programmas un citus) vienotā programmā (turpmāk – ES pētniecības programmas). Programma *Apvārsnis 2020* ir vērsta uz to, lai zinātniskos atklājumus pārvērstu inovatīvos produktos un pakalpojumos, kas radītu jaunas iespējas uzņēmējdarbībai un uzlabotu cilvēku dzīvi.  Programmas *Apvārsnis 2020* mērķis ir stiprināt ES, tai skaitā arī Latvijas zinātnes un tehnoloģijas bāzi, stimulēt ekonomisko izaugsmi un rūpniecisko konkurētspēju nākotnē, tiecoties uz viedas, ilgtspējīgas un iekļaujošas sabiedrības izveidi ES.

Dalība ES pētniecības programmās veicina Latvijas zinātnisko institūciju, uzņēmēju un profesionāļu atpazīstamību Eiropā, kā arī plašāk pasaulē, sekmē Latvijas zinātnes un inovācijas sistēmas integrāciju Eiropas Pētniecības telpā, dod iespēju piedalīties tehnoloģisko un sociālo inovāciju, kas būtiskas kā ES tā Latvijas ekonomiskajai izaugsmei, radīšanā, tostarp kļūt par izcilu zinātnisko publikāciju līdzautoriem, radīt izgudrojumus. Dalība projektu konkursos dod iespēju Latvijas projektu dalībniekiem iesaistīties augstas kvalitātes Eiropas līmeņa pētniecības projektu konsorcijos, kļūt par atbildīgiem un pārliecinošiem sadarbības partneriem īstenojot kopīgus pētījumus, kā arī piesaistīt Latvijā veiktiem pētījumiem, tehnoloģiju izstrādei un inovācijai ES budžeta līdzekļus.

Ievērojot MK noteikumos Nr.259 atrunātos ES normatīvus un ES pētniecības programmu lēmējinstitūciju pieņemtos lēmumus par EK finansējuma piešķīrumu Latvijas dalībnieku iesniegtajiem projektiem ES pētniecības programmu konkursos, Latvija piešķir līdzfinansējuma daļu valsts budžeta apakšprogrammas 70.06.00 ietvaros šādiem ES pētniecības programmās apstiprinātiem projektu veidiem:

- Programmas *Apvārsnis 2020* inovācijas projektiem un Eiropas Kopējās programmas *European Joint Program*) projektiem;

* EURATOM programmas Eiropas Kopējās programmas projektiem;

- IMIkopuzņēmuma (2.kopīgā tehnoloģiju ierosme inovatīvu medikamentu izstrādes jomā) pētniecības projektam;

* ECSEL kopuzņēmuma (kopīga tehnoloģiju ierosme elektronisko sistēmu un komponenšu izstrādes jomā) projektam;
* Programmas *Apvārsnis 2020* ERA-NET *Cofund* aktivitāšu ietvaros atbalstītiem starptautiskās sadarbības projektiem;
* EUROSTARS-2 programmas tehnoloģiju izstrādes projektiem;
* kopīgās Baltijas jūras pētniecības un attīstības programmas BONUS pētniecības projektiem;
* EUREKA programmas projektiem;
* COST programmas zinātniskās sadarbības tīkliem (COST akcijām);
* Eiropas Pētniecības infrastruktūru ietvaros veiktiem pētījumiem.

**1. Eiropas Sociālais pētījums**

Eiropas Sociālais pētījums (*European Social Survey*, turpmāk – ESS) ir iekļauts Eiropas Pētniecības infrastruktūras konsorcijā (*European Research Infrastructure Consortium*, turpmāk – ERIC), kuru dalība tiek koordinēta caur Eiropas pētniecības infrastruktūru stratēģisko forumu (*European Strategy Forum on Research Infrastructures*, turpmāk – ESFRI). ESFRI ir Eiropas Padomes 2002.gadā izveidots stratēģisks instruments, lai veicinātu zinātnisko integrāciju Eiropā, nodrošinot atvērtu piekļuvi augstas kvalitātes pētniecības infrastruktūrai, un paaugstinātu Eiropas zinātnieku kvalitāti, piesaistot labākos pētniekus no visas pasaules.

ESS ir akadēmiski virzīts starpvalstu pētījums, kas tiek veikts aptauju kārtu veidā visā Eiropā reizi divos gados, izmantojot klātienes intervijas. ESS ir vienīgais ilgtermiņa salīdzinošs starptautisks pētījums, kas dod iespēju piedalīties mūsdienu pētniecisko tendenču izstrādē un aprobācijā sociālo zinātņu jomā. ESS aptaujas galvenie mērķi ir: novērtēt stabilitāti un izmaiņas sociālajā struktūrā, apstākļos un attieksmēs Eiropā; interpretēt izmaiņas Eiropas sociālajā, politiskajā un vērtību struktūrā; uzlabot standartus un metodoloģiju starpvalstu pētījumos sociālajās zinātnēs; ieviest pamatotus rādītājus valstu progresa novērtēšanai, balstoties uz katras valsts pilsoņu uzskatiem par sabiedrības galvenajiem izaicinājumiem; sekmēt prasmju apguvi Eiropas pētniekiem, kas izmanto salīdzinošās, kvantitatīvās metodes un analīzi; veicināt sociālo pārmaiņu datu izmantošanu akadēmiskajā vidē, politikas veidošanā un sabiedrībā kopumā.

Lai nodrošinātu ESFRI ceļa kartē iekļauto infrastruktūru darbību un ESS ERIC balsstiesīga biedra statusu, Latvija katru gadu iemaksā dalības maksu ESS ERIC aptuveni 21 855 *euro* apmērā neatkarīgi no tā, vai tiek finansētas aptauju kārtas Latvijā. Ņemot vērā jau veiktos un turpmāk plānotos ieguldījumus, pilnvērtīgas dalības nodrošināšanai ESS nepieciešams arī finansēt aptauju kārtas. Pretējā gadījumā tiek ievērojami ierobežotas iespējas Latvijas pētniekiem īstenot pētījumus, balstoties uz ESS datiem, kā arī nepilnvērtīgi tiek pārnestas metodoloģiskās zināšanas un prasmes, kas veidojas apjomīgo aptauju veikšanas laikā.

Latvijā iegūto datu izmantošana ESS nodrošina to, ka informācija par Latvijas iedzīvotāju viedokļiem dažādos sociālpolitiskos jautājumos, vērtībām un dzīves kvalitāti tiek analizēta ne tikai nacionālā līmenī, bet arī salīdzinājumā ar citām Eiropas valstīm. Tas sekmē padziļinātu izpratnes veidošanos par valstī notiekošajiem procesiem un faktoriem, kas ietekmē iedzīvotāju vērtības un uzskatus, un ir svarīgi ne vien pētniekiem, bet arī politikas veidotājiem, medijiem un nevalstiskajām organizācijām

ESS datus plānots izmantot gan akadēmiskajā vidē, piemēram, Latvijas un Eiropas pētniekiem veidojot kvantitatīvus salīdzinošos un citus pētījumus, gan politikas veidošanā, tostarp rīcībpolitikas rezultātu mērīšanā. Piemēram, Latvijas Nacionālajā attīstības plānā (turpmāk – NAP) 2021.–2027.gadam ir iekļauti septiņi ESS rādītāji:

1. piederības sajūta Latvijai (piem., “Cik tuvs Jūs jūtaties Latvijai”);

2. iedzīvotāju savstarpējais atbalsts (piem., “Kā Jums šķiet, vai lielākoties cilvēki mēģina būt izpalīdzīgi, vai arī viņi lielākoties rūpējas tikai par sevi?”);

3. iedzīvotāju savstarpējā uzticēšanās;

4. subjektīvā diskriminācijas pieredze (piem., tie, kas atbild “jā” uz jautājumu “Vai jūs sevi uzskatāt par tādas grupas pārstāvi, kuru šajā valstī diskriminē”?);

5. iedzīvotāju pilsoniskās līdzdalības indekss (piem., indeksa aprēķins, ņemot vērā mērījumus: “kontaktējies ar politiķi, amatpersonu”, “darbojies politiskā partijā”, “darbojies citā organizācijā”, “nēsājis kampaņas piespraudi, uzlīmi”, “parakstījis petīciju”, “piedalījies sankcionētā demonstrācijā”, “boikotējis noteiktus produktus/preces”; apsverams atbilstoši 2019.g. datiem iekļaut jaunu rādītāju indeksā: “izvietoju tiešsaistē politiska rakstura informāciju”, piem., blogā, e-pastā vai konkrētos sociālos medijos);

6. iedzīvotāju viedokļi par viņu iespēju ietekmēt rīcībpolitiku;

7. iedzīvotāju politiskās uzticēšanās indekss (piem., Saeima, tiesībaizsardzības sistēma, policija, politiskās partijas, politiķi, Eiropas Parlaments, ANO).

Aplūkojot ESS datu analīzi saturošo publikāciju skaitu *SAGE Journals* datubāzi, konstatēts, ka ESS 3.kārtas dati (t.sk. Latvijas iesniegtie) ir analizēti 134 rakstos, bet ESS 4.kārtas dati (t.sk. Latvijas iesniegtie) – 84 publikācijās. Aplūkojot līdzīgu informāciju *JStor* akadēmisko publikāciju datubāzē, konstatēts, ka ESS dati par 3.kārtu, kurā piedalījusies Latvija, ir analizēti 66 rakstos, bet ESS dati par 4.kārtu, kurā Latvija arī ir piedalījusies, – 72 rakstos. Par akadēmisko pētījumu ietekmi liecina arī uz ESS veidoto pētījumu biblometriskie rādītāji – 2017.gadā veikts pētījums parāda, ka ar 22% no rakstiem, kuru pētījumi bāzēti ESS ir starp apakšnozaru top 10% citētākajiem rakstiem[[1]](#footnote-1). Secināms, ka ESS rezultāti ir būtiska informācija akadēmiskajiem pētījumiem, kā arī ESS rezultāti un metodoloģiskās zināšanas ir plaši izmantojamas mācību procesā.

Saskaroties ar Covid-19 pandēmiju 2020.gada sākumā, ESS nacionālie koordinatori ESS CST (*Core Scientific Team*) atzīst, ka Covid-19 ir būtisks izaicinājums ESS veikšanā. ESS CST apstiprina, ka tieši sociālo krīžu un globālu izaicinājumu apstākļos ir vitāli svarīgi iegūt ticamus datus par sabiedrības viedokļiem, aktivitātēm un noskaņojumu, tostarp tika uzsvērta nepieciešamība fiksēt un mērīt krīzes apstākļos mainošos sociālās un politiskās uzticēšanās līmeņus. Būtiski ir arī tādi rādītāji, kā iedzīvotāju ienākumu indikatori (objektīvās mērauklas un subjektīvās pietiekamības rādītāji), apmierinātība ar dažādu funkciju un līmeņu valsts institūciju darbu, kā arī veselības novērtēšanas rādītāji.

Līdz šim Latvijā pētījumu kārtas īstenojis Latvijas Universitātes Sociālo zinātņu fakultātes Sociālo un politisko pētījumu institūts – pētījuma nacionālais koordinators, iepirkuma rezultātā slēdzot lauka darbu veikšanas līgumu ar SIA “TNS Latvija”. Ņemot vērtā stingrās anketēšanas prasības un nelielo skaitu ar uzņēmumiem Latvijā, kas var uzticami veikt lauka darbus (1-2 uzņēmumi), kārtu īstenošana ir darbietilpīga un sastāda ievērojamas izmaksas. Pētījuma lauka darbu īstenošana vairāku gadu griezumā ietver fiksētas izmaksas (iepazīšanās ar metodoloģiju, anketētāju apmācības, u.c.) un mainīgās izmaksas (maksa par katru izpildīto anketu). Finansējuma modelis, kurā katru gadu tiek sludināts konkurss lauka darbu veikšanai, rada sadārdzinājumu fiksētajās izmaksās, jo iepirkumā uzvarot citam pretendentam šis darbs jāveic atkārtoti. Tāpat ESS koordinējošai darba grupai no jauna jāiegulda liels darbs intervētāju apmācībā un iepazīstināšanā ar ESS standartiem.

Lai samazinātu projekta izpildes riskus un ietaupītu finansējumu, plānots lauka darbu veikšanai piesaistīt Centrālo statistikas pārvaldi (turpmāk – CSP), kas papildu ilgtspējas nodrošināšanai var veidot sinerģijas starp ESS un citām aptaujām, kas jau tiek veiktas. Nacionālo statistikas biroju piesaistīšana lauka darbu veikšanai ir izplatīta prakse dažādās ES dalībvalstīs, tai skaitā Igaunijā.

ESS 10.kārtas un 11.kārtas īstenošanas kopējās izmaksas sastāda 362 516 *euro* sākot ar 2021.gadu. ESS katras kārtas īstenošanas laiks ir 2 gadi, tādēļ ESS 10.kārtas un 11.kārtas atbalstam nepieciešamais valsts budžeta apakšprogrammas 70.06.00 finansējums pa pētījuma kārtu īstenošanas gadiem sadalās šādi: 2021.gadā – 181 258 *euro*, t.sk. 95 980 *euro* CSP, un 2023.gadā – 181 258 *euro*, t.sk. 95 980 *euro* CSP (par CSP finansējumu veicama apro pārdale uz budžeta programmu 24.00.00 “Statistiskās informācijas nodrošināšana”).

**2. Eiropas Savienības pētniecības programmu īstenošana Latvijā**

Lai saņemtu atbalstu ES pētniecības programmas ietvaros finansēta projekta īstenošanai, pamatojoties uz MK noteikumos Nr.259 noteikto kārtību, Latvijas dalībnieks iesniedz pieteikumu par atbalsta piešķiršanu (turpmāk – pieteikums) Valsts izglītības attīstības aģentūrā (turpmāk – aģentūra). Ja projekts tiek īstenots programmas *Apvārsnis 2020* vaiEURATOM programmas ietvaros, pieteikumam pievieno līguma vai vienošanās (turpmāk – līgums), kas noslēgta ar EK par projekta īstenošanu, kopiju. Ja projektu īsteno BONUS vai EUROSTARS-2 programmas, ARTEMIS, ECSEL vai IMI kopuzņēmuma ietvaros, pieteikumam pievieno līguma par projekta īstenošanu, kas noslēgts ar attiecīgo ES pētniecības programmu administrējošo institūciju, kopiju. Pieteikumam pievieno projekta pieteikuma un projekta konsorcija līguma kopiju, ja projekts tiek īstenots ERA-NET *Cofund* aktivitātes ietvaros. Aģentūra pārbauda pieteikumā norādītā projekta atbilstību atbalsta saņemšanai un Latvijas dalībnieka tajā – atbalsta pretendenta atbilstību finansējuma saņemšanai, kā arī atbalsta piešķiršanai pieteiktā projekta atbilstību valsts atbalsta nosacījumiem. Ministrijas izveidota Starptautiskās sadarbības programmu pētniecības un tehnoloģiju jomā projektu vērtēšanas komisija (turpmāk – projektu vērtēšanas komisija) izskata pieteikumu un pieņem lēmumu par projekta un tā īstenotāja Latvijā atbilstību līdzfinansējuma saņemšanai, par atbalstu projekta īstenošanai un piešķiramā atbalsta apmēru.

ES pētniecības programmu lēmējinstitūciju atbalstīto projektu īstenošanas laiks variē no 3 līdz 6 gadiem. Atbalsta apmērs, kas nepieciešams projektu īstenošanai, ievērojot ES pētniecības programmu atšķirīgas atbalsta intensitātes, ir norādīts 1.tabulā.

*1.tabula*

|  |  |  |
| --- | --- | --- |
| **Nr.** | **ES pētniecības programma/ kopuzņēmums**  | **Atbalsta apmērs** |
| 1. | Programma Apvārsnis 2020 | 30% |
| 2. | EURATOM programma | 50% |
| 3. | BONUS programma | 50% |
| 4. | EUROSTARS-2 programma | 33% |
| 5. | ECSEL kopuzņēmums | 60% |
| 6. | IMI2 kopuzņēmums | 25% |
| 7. | ERA-NET *Cofund* aktivitātes  | 80–100% |

*Avots: IZM un VIAA dati*

Atbilstoši MK noteikumu Nr.259 5.1.apakšpunktam atbalstu projekta īstenošanai piešķir dotācijas veidā no apakšprogrammas 70.06.00 kārtējam gadam valsts budžetā šim mērķim pieejamo resursu ietvaros. Ja projektiem nepieciešamais atbalsta apmērs pārsniedz apakšprogrammā 70.06.00 kārtējā gadā ieplānotā finansējuma apmēru, tad atbalstu projekta īstenošanai nodrošina atbilstoši iepriekš minētajam normatīvajam regulējumam apropriācijas pārdales kārtībā no 74.resora "Gadskārtējā valsts budžeta izpildes procesā pārdalāmais finansējums" 80.00.00 programmā "Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai", pamatojoties uz Ministru kabineta lēmumu par atļauju uzņemties papildu valsts budžeta ilgtermiņa saistības.

Saskaņā ar likumā “Par valsts budžetu 2020.gadam” noteikto 2020.gada valsts budžeta apakšprogrammas 70.06.00 ietvaros budžeta ilgtermiņa saistībās apstiprināti resursi izdevumu segšanai 3 279 826 *euro* apmērā, tai skaitā dotācija no vispārējiem ieņēmumiem ilgtermiņa saistību izpildei 3 169 259 *euro* apmērā, no tiem, 2 708 498  *euro* atbalsta sniegšanai projektu īstenošanai Latvijā, 300 149 *euro* dalības maksas segšanai ES institūcijās, 8 082 *euro* ekspertīžu nodrošināšanai un 152 530 *euro* Latvijas dalības maksas segšanai Eiropas akadēmiskajā tīklā GEANT (*Gigabit European Academic Network)*, kā arī ieņēmumi no ārvalstu finanšu palīdzības 110 567 *euro* apmērā.

 Projektu atbalstam nepieciešamā finansējuma apmēru kārtējā gadā var prognozēt tikai indikatīvi. Atbalstam nepieciešamais finansējums iepriekš precīzi nav zināms, jo ir atkarīgs no Latvijas dalībnieku aktivitātes, iesniedzot projektu pieteikumus ES pētniecības programmu ietvaros atvērtajos konkursos un sekmēm šajos ES pētniecības programmu konkursos, ko nosaka izstrādāto un pieteikto projektu kvalitāte, projekta zinātniskā izcilība un projekta izpildītāju konsorcija konkurētspēja. Pieteikto projektu sekmes konkursos korelē ar konkursam izdalītā EK budžeta apmēru un konkursā iesniegto kopējo projektu skaitu. Sakarā ar to, ka finansējums sekmīgajiem ES pētniecības programmu projektiem tiek piešķirts konkursa kārtībā, konkursu norises laika grafiks tiek plānots ne biežāk kā reizi gadā un projektu vērtēšanas process ilgst vismaz pusgadu, ministrijas rīcībā nav precīza informācija par visiem projektiem, kas iepriekš minētajās ES pētniecības programmās varētu tikt apstiprināti īstenošanai 2020.gadā un līdz ar to ministrija nevar precīzi norādīt projektu atbalsta programmas paredzamo ietekmi kārtējā gadā uz valsts budžetu.

 Saskaņā ar informāciju par ES pētniecības programmu ietvaros 2018. un 2019.gadā atvērtajos konkursos iesniegto projektu pieteikumu kvalitātes vērtējumiem, ir pieaudzis 2020.gadā atbalstāmo projektu skaits (skat. informatīvā ziņojuma pielikumu “Projektu valsts budžeta dotācijas maksājumu prognoze pa gadiem un papildu nepieciešamais finansējums”, turpmāk – informatīvā ziņojuma pielikums) un līdz ar to nepieciešami papildus resursi šo projektu īstenošanas uzsākšanai. Tā ECSEL kopuzņēmuma 2019.gada konkursā finansējums piešķirts projektam ar diviem Latvijas dalībniekiem tajā, EUROSTARS-2 programmas 2019.gada konkursos atbalstīti 5 jauni projekti, kuru īstenošanā ir iesaistīti Latvijas mazie uzņēmumi, septiņos ERA-NET *Cofund* aktivitātes konkursos īstenošanai apstiprināti 12 pētniecības un tehnoloģiju izstrādes projekti. EURATOM programmas projekta “EUROfusion” īstenošana ir pagarināta līdz 2020.gada beigām un EK ir piešķīrusi papildus finansējumu 50% apmērā no projekta pagarinājuma kopējām izmaksām šī projekta īstenošanai. Ir saņemta informācija, ka Inovatīvo medikamentu kopuzņēmums IMI ir lēmis par projekta *“European Gram Negative Antibacterial Engine”* (jaunu antibiotiku aktīvās vielas izstrāde un klīniskie pētījumi) ENABLE īstenošanas pagarinājumu par vienu gadu (līdz 2021.gada 31.janvārim), kura izmaksas ir plānotas 1 512 769 *euro* apmērā,un piešķīris papildus EK finanšu resursus 1 134 577 *euro* apmērā. ENABLE projekta pagarinājuma līdzfinansējumam 2021.gadā no valsts budžeta ir nepieciešami papildus 378 192 *euro.* Programmas *Apvārsnis 2020* ietvaros EK ir piešķīrusi finansējumu Eiropas Kopējās programmas projektam SOIL “*Towards climate-smart sustainable management of agricultural soil”*, kura īstenošanā ir iesaistīti Latvijas Universitātes zinātnieki. Prognozējamais jauno atbalstāmo projektu skaits, kam 2020.gadā būs nepieciešams piešķirt atbalstu, ir vismaz 21 projekts. Ņemot vērā augstāk norādīto informāciju, lai ministrija un aģentūra varētu uzņemties papildu saistības sekmīgo projektu īstenošanai saskaņā ar informāciju par projektiem, kas guvuši augstu kvalitātes novērtējumu Programmas *Apvārsnis 2020*, EURATOM, EUROSTARS-2programmas un ECSEL kopuzņēmumu konkursos un kuru īstenošanai līdzfinansējuma maksājumi būs nepieciešami 2020.gada otrajā pusē, nepieciešamās papildu valsts budžeta ilgtermiņa saistības 2020.gadam ir 1 631 052 *euro.*

Saskaņā ar noslēgtajiem līgumiem atbalsta sniegšanai ES pētniecības programmu projektu īstenošanai Latvijā un dalības maksas segšanai ES institūcijās 2020.gadā nepieciešams finansējums 4 796 008*euro* apmērā. 2.tabulā skatīt informāciju par 2020.gadam plānoto valsts budžeta dotācijas finansējumu, tā izpildi un papildus nepieciešamo finansējumu dalījumā pa ES pētniecības programmām.

*2.tabula*

|  |  |  |  |
| --- | --- | --- | --- |
| **Programma** | **2020.gadam apstiprinātais finansējums, EUR** | **2020.gadā papildus nepieciešamais finansējums, EUR** | **2020.gadam prognozētais finansējums kopā saskaņā ar noslēgtajiem līgumiem, EUR** |
| 7.Ietvara programma | 15 517 | 0  | 15 517  |
| Apvārsnis 2020  | 107 471 | 58 188  | 165 659  |
| EURATOM | 107 074 | 354 708 | 461 782  |
| BONUS  | 19 333 | 0 | 19 333  |
| ECSEL  | 596 500 | 91 900  | 688 400  |
| ERA-NET, ERA-NET *Cofund* | 1 329 995 | 739 782  | 2 069 777  |
| EUROSTARS-2  | 177 677 | 358 490  | 536 167  |
| IMI  | 306 574 | 0  | 306 574  |
| ESS ERIC 9.posms | 44 675 | 0 | 44 675 |
| EUREKA | 185 603 | 0 | 185 603 |
| **I. KOPĀ programmām:** | **2 890 419** | **1 603 068** | **4 493 487** |
| Dalības maksas ES programmās/infrastruktūrās | 274 537 | 21 867 |  296 404 |
| **II. KOPĀ dalības maksas:** | **274 537** | **21 867** | **296 404** |
| **KOPĀ I.+II.:** |  **3 164 956** | **1 624 935**  | **4 789 891**  |

Informatīvā ziņojuma pielikumā ir apkopota informācija par papildu nepieciešamo finansējumu 2020.–2023.gadā projektu īstenošanai Latvijā, par kuru īstenošanu ir noslēgti līgumi. Finanšu resursu palielinājums un papildu valsts budžeta atbalsts jaunajiem ES pētniecības programmu projektiem būtu nodrošinājums tam, lai Latvijas zinātniskās institūcijas un uzņēmumi varētu **piesaistīt EK finansējumu vismaz 2 780 475 *euro*** apmērā, kas ļauj secināt, ka kopumā ietekme uz valsts budžetu ir vērtējama kā pozitīva, jo pētniecībai un inovācijai tiek piesaistīts papildu EK finansējums.

Lai segtu Latvijas valsts dalības maksas ES institūcijās un ESFRI ceļa kartē iekļauto Eiropas Pētniecības infrastruktūras konsorcijos, kuros kā dalībniece uzņemta Latvijas valsts, 2021., 2022., 2023.gadā un turpmāk ik gadu apakšprogrammā 70.06.00 nepieciešams iezīmēt papildu valsts budžeta saistības, kas norādītas 3.A, 3.B un 3.C tabulās.

*3.A tabula*

|  |  |  |  |  |  |
| --- | --- | --- | --- | --- | --- |
| **Kopējās programmēšanas iniciatīva** | **2020.gadā (un turpmāk ik gadu līdz 2023.gadam) apstiprinātais finansējums, EUR*\**** | **2020.gadā papildus nepieciešamais finansējums, EUR** | **2021.gadā papildus paredzamais finansējums, EUR** | **2022.gadā papildus paredzamais finansējums, EUR** | **2023.gadā papildus paredzamais finansējums, EUR**  |
| KPI CH | 5 000 |  0 | -1 500 | 5 000 | 5 000 |
| KPI HDHL | 5 000 |  0 | 17 500 | 17 500 | 17 500 |
| KPI FACCE | 5 000  |  4 117 | 4 117 | 4 117 | 4 117 |
| KPI WATER | 5 000 |  0 | 5 000 | 5 000 | 5 000 |
| KPI UE | 8 000  |  2 000 | 2 000 | 2 000 | 2 000 |
| **KOPĀ** | **28 000** |  **6 117** | **27 117** | **33 617** | **33 617** |

*Avots: IZM un VIAA dati (\*http://tap.mk.gov.lv/lv/mk/tap/?pid=40473038)*

*3.B tabula*

|  |  |  |  |  |
| --- | --- | --- | --- | --- |
| **Programma** | **Maksājums 2020.gadā no valsts budžeta, EUR** | **Paredzamā dalības maksa 2021.gada, EUR** | **Paredzamā dalības maksa 2022.gadam, EUR** | **Paredzamā dalības maksa 2023.gadam un turpmāk ik gadu, EUR** |
| EUROSTARS-2/ EUREKA | 5 986 | 5 986 | 5 986 | 5 986 |
| COST | 0 | 5 000 | 5 000 | 5 000 |
| *Fusion for Energy* | 11 500 | 12 200 | 11 500 | 11 500 |
| BONUS | 5 708 | 5 708 | 0 | 0 |
| **KOPĀ** | **23 194** | **28 894** | **22 486** | **22 486** |

*Avots: IZM un VIAA dati*

*3.C tabula*

|  |  |  |  |  |
| --- | --- | --- | --- | --- |
| **Eiropas Pētniecības infrastruktūra** | **Maksājums 2020.gadā no valsts budžeta, EUR** | **Paredzamā dalības maksa 2021.gadam, EUR** | **Paredzamā dalības maksa 2022.gadam, EUR** | **Paredzamā dalības maksa 2023.gadam un turpmāk ik gadu, EUR** |
| BBMRI ERIC | 23 115 | 23 577 | 24 048 | 24 529 |
| CLARIN | 13 825 | 14 102 | 14 384 | 14 672 |
| ESS ERIC | 21 855  | 21 855  | 21 855  | 21 855  |
| EU-OPENSCREEN | 47 395 | 48 000 | 50 000 | 50 000 |
| INSCTRUCT | 52 020 | 53 060 | 54 120 | 55 202 |
| JIV ERIC | 90 000 | 90 000 | 90 000 | 90 000 |
| MIRRI | 0  | 25 000 | 25 000 | 25 000 |
| EATRIS ERIC | 25 000 | 65 000 | 65 000 | 65 000 |
| **KOPĀ** | **273 210** | **340 594** | **344 407** | **346 258** |

*Avots: IZM un VIAA dati*

Saskaņā ar iepriekš informatīvajā ziņojumā norādīto apakšprogrammas 70.06.00 valsts budžeta ilgtermiņa saistībās apstiprināto finansējumu, kopējais maksimālais valsts budžeta ilgtermiņa saistību apmērs apakšprogrammas 70.06.00 Eiropas Savienības politiku instrumentam “Atbalsts Eiropas Savienības pētniecības un tehnoloģiju attīstības projektu īstenošanai” ir norādīts 4.tabulā.

*4.tabula*

|  |  |  |  |  |
| --- | --- | --- | --- | --- |
| **Izdevumu** **kategorija**  | **2020.gads, EUR** | **2021.gads, EUR** | **2022.gads, EUR** | **2023.gads, EUR** |
| Apakšprogrammā 70.06.00 projektā (CESPI/IZM/001) plānotie finanšu resursi  | 3 164 956 | 3 164 953 | 2 898 768 | 2 856 777 |
| **Papildus nepieciešams:** |  |  |  |  |
| Dalības maksas Kopējās programmēšanas iniciatīvās  | 6 117 | 27 117 | 33 617 | 33 617 |
| Dalības maksas ES programmās/infrastruktūrās | 21 867 | 94 951 | 92 356 | 94 207 |
| Līdzfinansējums atbalstītajiem projektiem | 1 603 068 | 2 056 737 | 1 337 125 | 501 953 |
| **Kopā nepieciešamais finansējuma apmērs apakšprogrammā 70.06.00 projektā (CESPI/IZM/001)** | **4 796 008** | **5 343 758** | **4 361 866** | **3 486 554** |
| No budžeta resora "74. Gadskārtējā valsts budžeta izpildes procesā pārdalāmais finansējums" līdzekļiem kā vienreizējam pasākumam | 1 631 052 | 2 178 805 | 0 | 0 |
| No 74.resora "Gadskārtējā valsts budžeta izpildes procesā pārdalāmais finansējums" 80.00.00 programmas "Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai" | 0 | 0 | 1 463 098 | 629 777 |

*Avots: IZM un VIAA dati*

**Priekšlikumi turpmākai darbībai**

Lai nodrošinātu ES pētniecības programmu īstenošanu Latvijā atbilstoši noslēgtajiem līgumiem par projektu īstenošanu, izvērtējot apakšprogrammas 70.06.00 Eiropas Savienības politiku instrumentam “Atbalsts Eiropas Savienības pētniecības un tehnoloģiju attīstības projektu īstenošanai” piešķirto līdzekļu faktisko izlietojumu un plānotos avansa un noslēguma maksājumus 2020. gadā, 2021. gadā un turpmāk, pamatojoties uz MK noteikumu Nr. 259 5.1.apakšpunktu un informatīvajā ziņojumā minēto:

1. noteikt, ka nepieciešamās valsts budžeta ilgtermiņa saistības ministrijas valsts budžeta programmas 70.00.00 "Citu Eiropas Savienības politiku instrumentu projektu un pasākumu īstenošana" apakšprogrammas 70.06.00 “Dalība Eiropas Savienības pētniecības un tehnoloģiju attīstības programmās” Eiropas Savienības politiku instrumentam “Atbalsts Eiropas Savienības pētniecības un tehnoloģiju attīstības projektu īstenošanai” 2020.gadā un 2021.–2023.gadam kopā ir 17 988 186 *euro*, tajā skaitā 2020.gadam – 4 796 008 *euro*, 2021.gadam – 5 343 758 *euro*, 2022.gadam – 4 361 866 *euro* un 2023.gadam – 3 486 554 *euro*, no tām valsts budžeta ilgtermiņa saistībās apstiprinātais finansējums2020.gadā un 2021.–2023.gadam kopā ir 12 085 454 *euro*, tajā skaitā 2020.gadam – 3 164 956 *euro,* 2021.gadam – 3 164 953 *euro*, 2022.gadam–2 898 768 *euro* un2023.gadam – 2 856 777 *euro;*
2. atļaut Izglītības un zinātnes ministrijai uzņemties jaunas valsts budžeta ilgtermiņa saistības Izglītības un zinātnes ministrijas valsts budžeta programmas 70.00.00 "Citu Eiropas Savienības politiku instrumentu projektu un pasākumu īstenošana" apakšprogrammas 70.06.00 "Dalība Eiropas Savienības pētniecības un tehnoloģiju attīstības programmās" Eiropas Savienības politiku instrumentam "Atbalsts Eiropas Savienības pētniecības un tehnoloģiju attīstības projektu īstenošanai" 2020.gadā un 2021. –2023.gadam kopā 5 902 732 *euro* apmērā, tai skaitā 2020.gadā – 1 631 052 *euro,* 2021.gadā – 2 178 805 *euro,* 2022.gadā – 1 463 098 *euro* un 2023.gadā – 629 777 *euro*;
3. atbalstīt, ka šī protokollēmuma 3.punktā noteiktais finansējums 2020. un 2021.gadam tiek nodrošināts atbilstoši Ministru kabineta 2020.gada 2.jūnija sēdes protokola Nr.38 49.§ 9. un 14. punktam;
4. lai nodrošinātu šī protokollēmuma 3.punktā noteikto finansējumu 2022. un 2023.gadam, Izglītības un zinātnes ministrijai normatīvajos aktos noteiktā kārtībā iesniegt Finanšu ministrijā valsts budžeta līdzekļu pārdales pieprasījumu no 74.resora "Gadskārtējā valsts budžeta izpildes procesā pārdalāmais finansējums" 80.00.00 programmas "Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai" uz Izglītības un zinātnes ministrijas valsts budžeta programmas 70.00.00 "Citu Eiropas Savienības politiku instrumentu projektu un pasākumu īstenošana" apakšprogrammu 70.06.00. "Dalība Eiropas Savienības pētniecības un tehnoloģiju attīstības programmās”.

Iesniedzēja:

Izglītības un zinātnes ministre Ilga Šuplinska

Vizē:

Valsts sekretāre Līga Lejiņa

L.Vecbiškena, 67047994

Linda.Vecbiskena@izm.gov.lv

D.Laipniece, 67047843

Diana.Laipniece@izm.gov.lv

M.Bundule, 67785423

Maija.Bundule@viaa.gov.lv

1. [*https://www.europeansocialsurvey.org/docs/findings/ESS-Impact-study-Final-report.pdf*](https://www.europeansocialsurvey.org/docs/findings/ESS-Impact-study-Final-report.pdf) [↑](#footnote-ref-1)